title: 2005/523/EZ: Odluka Vijeća od 30. svibnja 2005. o odobravanju pristupanja Europske zajednice Međunarodnoj konvenciji za zaštitu novih biljnih sorti, kako je izmijenjena u Ženevi 19. ožujka 1991.

text:
               17/Sv. 001

               HR

               Službeni list Europske unije

               171

         32005D0523

               L 192/63

               SLUŽBENI LIST EUROPSKE UNIJE

               30.05.2005.

      ODLUKA VIJEĆA

   od 30. svibnja 2005.
   o odobravanju pristupanja Europske zajednice Međunarodnoj konvenciji za zaštitu novih biljnih sorti, kako je izmijenjena u Ženevi 19. ožujka 1991.
   (2005/523/EZ)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 308., u vezi s njegovim člankom 300. stavkom 2., podstavkom 1. i člankom 300. stavkom 3. podstavkom 1.,
   uzimajući u obzir prijedlog Komisije,
   uzimajući u obzir mišljenje Europskog parlamenta,
   budući da:

               (1)

               Međunarodna konvencija za zaštitu novih biljnih sorti (dalje u tekstu Konvencija UPOV), donesena u Ženevi 19. ožujka 1991. omogućava oplemenjivačima novih biljnih sorti isključivo pravo vlasništva na temelju skupine jedinstvenih i jasno definiranih načela.

               (2)

               Nadležnost Zajednice da sklapa međunarodne sporazume ili međunarodne ugovore ili da im pristupa nije izričito predviđena samo Ugovorom, već proizlazi i iz drugih odredbi Ugovora te iz akata koje su institucije Zajednice donijele sukladno tim odredbama.

               (3)

               Predmet Konvencije UPOV također spada u područje postojećih propisa Zajednice u ovom području.

               (4)

               Iz navedenoga proizlazi da je odobrenje Konvencije UPOV zadatak Zajednice i njezinih država članica.

               (5)

               Konvenciju UPOV trebalo bi odobriti u ime Zajednice s obzirom na poslove u njezinoj nadležnosti,

         ODLUČILO JE:
   Članak 1.
   1.   Ovime se, u ime Zajednice, odobrava izmijenjeni tekst Konvencije UPOV s obzirom na poslove u njezinoj nadležnosti.
   2.   Izmijenjeni tekst Konvencije UPOV i Izjava Europske zajednice priloženi su ovoj Odluci.
   Članak 2.
   Ovime se ovlašćuje predsjednik Vijeća da odredi osobu ili osobe ovlaštene položiti, u ime Zajednice, ispravu o pristupanju glavnom tajniku Unije za zaštitu novih biljnih sorti.
   Članak 3.
   Zajednica će dobrovoljno platiti doprinos za svako proračunsko razdoblje, s brojem jedinica doprinosa i pod uvjetima koji su navedeni u izjavi sadržanoj u Prilogu i u granicama koje su za tu svrhu određene u okviru općeg proračuna Zajednice.

      Sastavljeno u Bruxellesu 30. svibnja 2005.

            Za Vijeće

            Predsjednik

         F. BODEN

   AKT IZ 1991.
   MEĐUNARODNA KONVENCIJA ZA ZAŠTITU NOVIH BILJNIH SORTI
   od 2. prosinca 1961.
   tekst izmijenjen u Ženevi 10. studenoga 1972., 23. listopada 1978. i 19. ožujka 1991.
   POPIS ČLANAKA

                  Poglavlje I.:

               Definicije

               Članak 1.:

            Definicije

                  Poglavlje II.:

               Opće obveze ugovornih stranaka

               Članak 2.:

            Osnovna obveza ugovornih stranaka

               Članak 3.:

            Rodovi i vrste koje valja zaštititi

               Članak 4.:

            Nacionalni tretman

                  Poglavlje III.:

               Uvjeti za dodjelu oplemenjivačkog prava

               Članak 5.:

            Uvjeti zaštite

               Članak 6.:

            Novina

               Članak 7.:

            Prepoznatljivost

               Članak 8.:

            Ujednačenost

               Članak 9.:

            Postojanost

                  Poglavlje IV.:

               Zahtjev za dodjelu oplemenjivačkog prava

               Članak 10.:

            Podnošenje zahtjeva

               Članak 11.:

            Pravo prvenstva

               Članak 12.:

            Razmatranje zahtjeva

               Članak 13.:

            Privremena zaštita

                  Poglavlje V.:

               Prava oplemenjivača

               Članak 14.:

            Opseg oplemenjivačkog prava

               Članak 15.:

            Izuzeci od oplemenjivačkog prava

               Članak 16.:

            Iscrpljenje oplemenjivačkog prava

               Članak 17.:

            Ograničenja korištenja oplemenjivačkog prava

               Članak 18.:

            Mjere kojima se uređuje trgovina

               Članak 19.:

            Trajanje oplemenjivačkog prava

                  Poglavlje VI.:

               Naziv sorte

               Članak 20.:

            Naziv sorte

                  Poglavlje VII.:

               Ništavost i ukinuće oplemenjivačkog prava

               Članak 21.:

            Ništavost oplemenjivačkog prava

               Članak 22.:

            Ukidanje oplemenjivačkog prava

                  Poglavlje VIII.:

               Unija

               Članak 23.:

            Članovi

               Članak 24.:

            Pravni status i sjedište

               Članak 25.:

            Tijela

               Članak 26.:

            Vijeće

               Članak 27.:

            Ured Unije

               Članak 28.:

            Jezici

               Članak 29.:

            Financije

                  Poglavlje IX.:

               Provedba Konvencije, drugi sporazumi

               Članak 30.:

            Provedba Konvencije

               Članak 31.:

            Odnosi među ugovornim strankama i državama vezanim ranijim aktima

               Članak 32.:

            Posebni sporazumi

                  Poglavlje X.:

               Završne odredbe

               Članak 33.:

            Potpis

               Članak 34.:

            Ratifikacija, prihvat ili odobrenje; pristup

               Članak 35.:

            Rezerve

               Članak 36.:

            Priopćenja glede zakonodavstva i zaštićenih rodova i vrsta; informacije za objavljivanje

               Članak 37.:

            Stupanje na snagu; zatvaranje ranijih dokumenata

               Članak 38.:

            Revizija Konvencije

               Članak 39.:

            Otkaz

               Članak 40.:

            Očuvanje postojećih prava

               Članak 41.:

            Izvornik i službeni tekstovi Konvencije

               Članak 42.:

            Dužnosti depozitara
         POGLAVLJE I.

      DEFINICIJE

   Članak 1.
   Definicije
   U svrhe ovog akta:

               (i)

                  »ova Konvencija« znači ovaj akt Međunarodne konvencije za zaštitu novih biljnih sorti;

               (ii)

                  »Akt iz 1961/1972« znači Međunarodnu konvenciju za zaštitu novih biljnih sorti od 2. prosinca 1961, izmijenjenu Dodatnim aktom od 10. studenoga 1972;

               (iii)

                  »Akt iz 1978« znači akt od 23. listopada 1978. Međunarodne konvencije za zaštitu novih biljnih sorti;

               (iv)

                  »oplemenjivač« znači

                           —

                           osobu koja je oplemenila ili otkrila i razvila neku sortu,

                           —

                           osobu koja je poslodavac gore spomenute osobe ili onu koja je naručila njen rad, u slučajevima predviđenim zakonodavstvom dotične ugovorne stranke,
                           ili

                           —

                           pravnog sljednika prve ili druge ranije spomenute osobe, ovisno o slučaju;

               (v)

                  »oplemenjivačko pravo« znači pravo oplemenjivača predviđeno u ovoj Konvenciji;

               (vi)

                  »sorta« znači skupinu biljaka unutar pojedine botaničke taksonomske jedinice najnižeg poznatog reda, koja se, bez obzira jesu li uvjeti za dodjelu oplemenjivačkog prava u potpunosti ispunjeni, može

                           —

                           definirati izražavanjem svojstava što proizlaze iz danog genotipa ili kombinacije genotipa,

                           —

                           razlikovati od bilo koje druge skupine biljaka izražavanjem barem jednog od navedenih svojstava,
                           i

                           —

                           smatrati jednom cjelinom glede svoje prikladnosti da se razmnožava u nepromijenjenom obliku;

               (vii)

                  »Ugovorna stranka« znači neku državu ili međuvladinu organizacija koja je stranka ove Konvencije;

               (viii)

                  »područje« u odnosu na neku ugovornu stranku znači, kad je ugovorna stranka neka država, državno područje te države, a kad je ugovorna stranka neka međuvladina organizacija, područje na kojem se primjenjuje osnivački ugovor te međuvladine organizacije;

               (ix)

                  »ovlaštena ustanova« znači ovlaštena ustanova navedena u članku 30(1)(ii);

               (x)

                  »Unija« znači Unija za zaštitu novih biljnih sorti, osnovana Aktom iz 1961. i dalje navedena u Aktu iz 1972, Aktu iz 1978. te u ovoj Konvenciji;

               (xi)

                  »Članica Unije« znači država stranka Akta iz 1961/1972 ili Akta iz 1978. ili ugovorna stranka.

         POGLAVLJE II

      OPĆE OBVEZE UGOVORNIH STRANAKA

   Članak 2.
   Osnovna obveza ugovornih stranaka
   Svaka ugovorna stranka dodjeljuje i štiti oplemenjivačka prava.
   Članak 3.
   Rodovi i vrste koje valja zaštititi
   (1)   [Države članice Unije] Svaka ugovorna stranka koja je vezana Aktom iz 1961/1972 ili Aktom iz 1978. primjenjivat će odredbe ove Konvencije,

               (i)

               od dana kad postane vezana ovom Konvencijom, na sve biljne rodove i vrste na koje, na navedeni datum, primjenjuje odredbe Akta iz 1961/1972 ili Akta iz 1978,
               te

               (ii)

               najkasnije po isteku razdoblja od pet godina nakon navedenog datuma, na sve biljne rodove i vrste.

         (2)   [Nove članice Unije] Svaka ugovorna stranka koja nije vezana Aktom iz 1961/1972 ili Aktom iz 1978. primjenjivat će odredbe ove Konvencije,

               (i)

               od dana kad postane vezana ovom Konvencijom, na najmanje 15 biljnih rodova ili vrsta,
               te

               (ii)

               najkasnije po isteku razdoblja od 10 godina nakon navedenog datuma, na sve biljne rodove i vrste.

         Članak 4.
   Nacionalni tretman
   (1)   [Tretman] Ne dovodeći u pitanja prava navedena u ovoj Konvenciji, državljani neke ugovorne stranke, kao i fizičke osobe koje borave i pravne osobe sa registriranim sjedištem na državnom području te ugovorne stranke, uživaju glede dodjele i zaštite oplemenjivačkih prava na državnom području svake druge ugovorne stranke jednak tretman kakav svaka takva druga ugovorna stranka svojim zakonodavstvom dodjeljuje ili može naknadno dodijeliti vlastitim državljanima, pod uvjetom da navedeni državljani, fizičke osobe, ili pravni entiteti udovoljavaju uvjetima i postupcima propisanim za državljane te druge ugovorne stranke.
   (2)   [»Državljani«] U svrhe prethodnog stavka »državljani«, kad je ugovorna stranka neka država, znači državljane te države, a kad je ugovorna stranka međuvladina organizacija, državljane država članica te organizacije.
   POGLAVLJE III

      UVJETI ZA DODJELU OPLEMENJIVAČKOG PRAVA

   Članak 5.
   Uvjeti zaštite
   (1)   [Kriteriji koji se moraju ispuniti] Oplemenjivačko pravo dodjeljuje se ako je sorta

               (i)

               nova,

               (ii)

               prepoznatljiva,

               (iii)

               ujednačena,
               i

               (iv)

               postojana.

         (2)   [Ostali uvjeti] Dodjela oplemenjivačkog prava ne podliježe nikakvim dodatnim niti drukčijim uvjetima, ako je sorta označena nekim nazivom u skladu s člankom 20, ako podnositelj zahtjeva udovoljava formalnostima predviđenim zakonodavstvom ugovorne stranke čijoj je ovlaštenoj ustanovi zahtjev podnesen, te ako plati potrebne pristojbe.
   Članak 6.
   Novina
   (1)   [Kriteriji] Sorta se smatra novom ako na dan podnošenja zahtjeva za oplemenjivačkim pravom, oplemenjivač nije prodavao ili na drugi način stavio na raspolaganje drugima njezin reprodukcijski ili ubrani materijal u svrhe iskorištavanja te sorte ili pristao na to

               (i)

               na području ugovorne stranke u kojoj je zahtjev podnesen više od godinu dana prije tog datuma,
               ili

               (ii)

               izvan područja ugovorne stranke u kojoj je zahtjev podnesen pred više od četiri godine ili, kad je riječ o drveću ili vinovoj lozi, više od šest godina prije navedenog datuma.

         (2)   [Novije sorte] Ako neka ugovorna strana primijeni ovu Konvenciju na biljni rod ili vrstu na koje nije ranije primjenjivala ovu Konvenciju ili neki raniji Akt, može uzeti u obzir neku noviju sortu koja je postojala na dan takva proširenja zaštite, kako bi udovoljila uvjetu novine određenom u stavku (1) čak i ako se prodaja ili drugi način stavljanja na raspolaganje opisan u tom stavku dogodi prije rokova utvrđenih u tom stavku.
   (3)   [»Područje« u izvjesnim slučajevima] U svrhe stavka (1) sve ugovorne stranke koje su države članice iste međuvladine organizacije mogu djelovati zajednički, ako to zahtijevaju propisi te organizacije, radi izjednačavanja čina počinjenih na području država članica te organizacije s činima počinjenim na njihovu vlastitom području i, ako to učine, dužne su o tome izvijestiti glavnog tajnika.
   Članak 7.
   Prepoznatljivost
   Sorta se smatra prepoznatljivom ako se može jasno razlikovati od bilo koje druge sorte čije je postojanje općepoznato u vrijeme podnošenja zahtjeva. Podnošenje zahtjeva za dodjelu oplemenjivačkog prava ili za unošenje neke druge sorte u službeni popis sorti u bilo kojoj državi posebice će se smatrati da čini tu drugu sortu općepoznatom od dana podnošenja zahtjeva, pod uvjetom da taj zahtjev vodi dodjeli oplemenjivačkog prava ili unošenju navedene druge sorte u službeni popis sorti, već prema slučaju.
   Članak 8.
   Ujednačenost
   Sorta se smatra ujednačenom ako je, ovisno o odstupanju koje se može očekivati od pojedinih obilježja njenog razmnožavanja, dovoljno ujednačena u svojim bitnim svojstvima.
   Članak 9.
   Postojanost
   Sorta se smatra postojanom ako njezina bitna svojstva ostanu nepromijenjena nakon ponovljenog razmnožavanja ili, u slučaju pojedinog ciklusa razmnožavanja, na kraju svakog takvog ciklusa.
   POGLAVLJE IV

      ZAHTJEV ZA DODJELU OPLEMENJIVAČKOG PRAVA

   Članak 10.
   Podnošenje zahtjeva
   (1)   [Mjesto prvog zahtjeva] Oplemenjivač može izabrati ugovornu stranku čijoj ovlaštenoj ustanovi želi podnijeti svoj prvi zahtjev za oplemenjivačkim pravom.
   (2)   [Vrijeme naknadnih zahtjeva] Oplemenjivač može podnijeti zahtjev za dodjelu oplemenjivačkog prava ovlaštenim ustanovama drugih ugovornih stranaka, ne čekajući dodjelu oplemenjivačkog prava od ovlaštene ustanove ugovorne stranke kojoj je podnio prvi zahtjev.
   (3)   [Neovisnost zaštite] Nijedna ugovorna stranka ne smije odbiti dodjelu oplemenjivačkog prava ili ograničiti njegovo trajanje na osnovu toga što zaštita iste sorte nije zatražena, ili je odbijena ili je istekla u nekoj drugoj državi ili međuvladinoj organizaciji.
   Članak 11.
   Pravo prvenstva
   (1)   [Pravo; razdoblje prava] Svaki oplemenjivač koji je propisno podnio zahtjev za zaštitu neke sorte u jednoj od ugovornih stranaka (»prvi zahtjev«), u svrhu podnošenja zahtjeva za dodjelu oplemenjivačkog prava za istu sortu ovlaštenoj ustanovi bilo koje druge ugovorne stranke (»naknadni zahtjev«), uživa pravo prvenstva u razdoblju od 12 mjeseci. To se razdoblje računa od dana podnošenja prvog zahtjeva. Sam dan podnošenja nije uključen u to razdoblje.
   (2)   [Traženje prava prvenstva] Da bi koristio pravo prvenstva oplemenjivač se u naknadnom zahtjevu treba pozvati na prvenstvo prvog zahtjeva. Ovlaštena ustanova kojoj je naknadni zahtjev podnesen može od oplemenjivača zatražiti da dostavi, u roku ne kraćem od tri mjeseca od datuma podnošenja naknadnog zahtjeva, preslike dokumenata koji čine prvi zahtjev, čiju je autentičnost ovjerila ovlaštena ustanova kojoj je taj zahtjev podnesen, te uzorke ili druge dokaze da je sorta koja je predmetom obaju zahtjeva ista.
   (3)   [Dokumentacija i materijal] Oplemenjivaču se odobrava razdoblje od dvije godine nakon isteka razdoblja prvenstva ili, kad je prvi zahtjev bio odbačen ili povučen, odgovarajuće vrijeme nakon takvog odbacivanja ili povlačenja, u kojem treba dostaviti ovlaštenoj ustanovi ugovorne stranke kojoj je predao naknadni zahtjev sve potrebne informacije, dokumente ili materijal potreban u svrhu provjere prema članku 12, u skladu sa zakonodavstvom te ugovorne stranke.
   (4)   [Događaji u tom razdoblju] Događaji u razdoblju predviđenom stavkom (1), kao što su podnošenje drugog zahtjeva ili objavljivanje ili korištenje sorte koja je predmetom prvog zahtjeva, ne čine osnovu za odbijanje naknadnog zahtjeva. Isto tako, takvi događaji ne mogu biti povodom za bilo kakvo pravo treće strane.
   Članak 12.
   Razmatranje zahtjeva
   Svaka odluka o dodjeli oplemenjivačkog prava zahtjeva provjeru ispunjenja uvjeti iz članka 5 do 9. Tijekom razmatranja, ovlaštena ustanova može uzgojiti dotičnu sortu ili provesti druga potrebna ispitivanja, naručiti uzgoj te sorte ili provedbu drugih potrebnih ispitivanja, ili uzeti u obzir rezultate ispitivanja uzgoja ili drugih već izvršenih pokusa. U svrhe razmatranja, ovlaštena ustanova može od oplemenjivača tražiti dostavu svih potrebnih podataka, dokumenata ili materijala.
   Članak 13.
   Privremena zaštita
   Svaka ugovorna stranka dužna je osigurati mjere radi zaštite interesa oplemenjivača tijekom razdoblja od podnošenja ili objave zahtjeva za dodjelu oplemenjivačkog prava do dodjele tog prava. Takve će mjere imati za posljedicu da nositelj oplemenjivačkog prava barem stekne pravo na pravednu naknadu od bilo koga tko je u tom razdoblju proveo radnje koje, kad se pravo dodijeli, zahtijevaju odobrenje oplemenjivača prema članku 14. Ugovorna stranka može osigurati da se navedene mjere primjenjuju samo na osobe koje je oplemenjivač izvijestio o podnošenju zahtjeva.
   POGLAVLJE V

      PRAVA OPLEMENJIVAČA

   Članak 14.
   Opseg oplemenjivačkog prava
   (1)   [Radnje u odnosu na reprodukcijski materijal]

               (a)

               U skladu s člancima 15. i 16., sljedeće radnje koje se odnose na reprodukcijski materijal zaštićene sorte zahtijevaju odobrenje oplemenjivača:

                           (i)

                           proizvodnja ili reprodukcija (umnožavanje),

                           (ii)

                           kondicioniranje u svrhu razmnožavanja,

                           (iii)

                           nuđenje na prodaju,

                           (iv)

                           prodaja ili drugi način plasmana,

                           (v)

                           izvoz,

                           (vi)

                           uvoz,

                           (vii)

                           skladištenje u bilo koju svrhu navedenu pod (i) do (vi) gore.

                  (b)

               Oplemenjivač može svoje odobrenje podvrgnuti uvjetima i ograničenjima.

         (2)   [Radnje u odnosu na ubrani materijal] Prema člancima 15. i 16., radnje navedene u stavcima od (1)(a)(i) do (1)(a)(vii) koje se odnose na ubrani materijal, uključujući čitave biljke i dijelove biljaka, pribavljene neovlaštenom uporabom reprodukcijskog materijala zaštićene biljne sorte, zahtijevaju odobrenje oplemenjivača, osim ako oplemenjivač nije imao razumnu mogućnost korištenja svojim pravom glede tog reprodukcijskog materijala.
   (3)   [Radnje u odnosu na izvjesne proizvode] Svaka ugovorna stranka može propisati da, u skladu s člancima 15. i 16., radnje navedene u stavcima od (1)(a)(i) do (1)(a)(vii) koje se odnose na proizvode izrađene izravno od ubranog materijala zaštićene sorte u okviru odredbi stavak (2) putem neovlaštene uporabe tog ubranog materijala, zahtijevaju odobrenje oplemenjivača, osim ako oplemenjivač nije imao razumnu mogućnost korištenja svojim pravom glede dotičnog ubranog materijala.
   (4)   [Moguće dodatne radnje] Svaka ugovorna stranka može odrediti da, u skladu s člancima 15. i 16., i druge radnje osim navedenih u stavcima od (1)(a)(i) do (1)(a)(vii) također zahtijevaju odobrenje oplemenjivača.
   (5)   [U osnovi izvedene i izvjesne druge sorte]

               (a)

               Odredbe stavaka od (1) do (4) također se primjenjuju u odnosu na

                           (i)

                           sorte koje su u osnovi izvedene iz zaštićene sorte, u slučaju kada zaštićena sorta nije u osnovi izvedena sorta,

                           (ii)

                           sorte koje su u skladu s člankom 7. ne mogu jasno razlikovati od zaštićene sorte,
                           i

                           (iii)

                           sorte čija proizvodnja zahtijeva ponovljeno korištenje zaštićene sorte.

                  (b)

               U svrhe točke (a)(i), smatra se da je neka sorta u osnovi izvedena iz neke druge sorte (»prvotna sorta«) ako se

                           (i)

                           pretežito izvodi iz prvotne sorte, ili iz neke sorte koja je sama pretežito izvedena iz prvotne sorte, ali zadržava izražavanje bitnih svojstava koja proizlaze iz genotipa ili kombinacije genotipa prvotne sorte,

                           (ii)

                           jasno razlikuje od prvotne sorte,
                           i

                           (iii)

                           osim razlika koje proizlaze iz postupka izvođenja, podudaraju s prvotnom sortom u izražavanju bitnih svojstava koja proizlaze iz genotipa ili kombinacije genotipa prvotne sorte.

               (c)

               U osnovi izvedene sorte mogu se primjerice dobiti odabirom prirodnog ili umjetnog mutanta, ili neke somaklonirane sorte, odabirom jedne jedinke sorte među biljkama prvotne sorte, povratnim križanjem, ili preobrazbom putem genetskog inženjeringa.

         Članak 15.
   Izuzeci od oplemenjivačkog prava
   (1)   [Obvezni izuzeci] Oplemenjivačko pravo ne obuhvaća

               (i)

               radnje poduzete privatno i u nekomercijalne svrhe,

               (ii)

               radnje poduzete u eksperimentalne svrhe,
               i

               (iii)

               radnje poduzete u svrhu oplemenjivanja drugih sorti i, izuzev slučajeva na koje se primjenjuju odredbe članka 14(5), radnje navedene u članku 14(1) do (4) u odnosu na takve druge sorte.

         (2)   [Mogući izuzetak] Unatoč članku 14, svaka ugovorna stranka može u razumnim granicama i uz obvezu čuvanja zakonitih interesa oplemenjivača, ograničiti oplemenjivačko pravo u odnosu na bilo koju sortu kako bi omogućila poljoprivrednicima da u svrhe razmnožavanja na vlastitim posjedima koriste urod koji su na vlastitim posjedima dobili sadnjom zaštićene sorte ili sorte obuhvaćene člankom 14(5)(a)(i) ili 14(5)(a)(ii).
   Članak 16.
   Iscrpljenje oplemenjivačkog prava
   (1)   [Iscrpljenje prava] Oplemenjivačko pravo ne proteže se na radnje vezane za bilo kakav materijal zaštićene sorte, ili sorte obuhvaćene odredbama članka 14(5), koji je oplemenjivač prodao ili na drugi način plasirao ili pristao da se plasira na području dotične ugovorne stranke, ili za bilo koji materijal izveden iz navedenog materijala, ukoliko takve radnje

               (i)

               uključuju daljnje razmnožavanje sorte o kojoj se radi,
               ili

               (ii)

               uključuju izvoz materijala te sorte, što omogućuje razmnožavanje sorte, u zemlju koja ne štiti sorte biljnog roda ili vrste kojoj ta sorta pripada, osim ako je izvezeni materijal namijenjen konačnoj potrošnji.

         (2)   [Značenje »materijala«] U svrhe stavka (1), »materijal« znači, u odnosu na neku vrstu,

               (i)

               reprodukcijski materijal bilo koje vrste,

               (ii)

               urbani materijal, uključujući čitave biljke i dijelove biljaka,
               te

               (iii)

               svaki proizvod izrađen izravno iz ubranog materijala.

         (3)   [»Područje« u izvjesnim slučajevima] U svrhe stavka (1), sve ugovorne stranke koje su države članice iste međuvladine organizacije mogu djelovati zajednički, ako to zahtijevaju propisi te organizacije radi izjednačavanja čina počinjenih na području država članica te organizacije s činima počinjenim na njihovu vlastitu području, i ako to učine, dužne su o tome izvijestiti glavnog tajnika.
   Članak 17.
   Ograničenja korištenja oplemenjivačkog prava
   (1)   [Javni interes] Osim ako nije izrijekom određeno u ovoj Konvenciji, nijedna ugovorna stranka ne može ograničiti slobodno korištenje oplemenjivačkog prava iz drugih razloga osim javnog interesa.
   (2)   [Pravedna naknada] Ako bilo koje takvo ograničenje ima za posljedicu ovlaštenje neke treće strane za obavljanje bilo kakve radnje koja zahtijeva odobrenje oplemenjivača, dotična ugovorna stranka dužna je poduzeti sve potrebne mjere kako bi osigurala da oplemenjivač primi pravednu naknadu.
   Članak 18.
   Mjere kojima se uređuje trgovina
   Oplemenjivačko pravo neovisno je o svim mjerama koje poduzme neka ugovorna stranka kako bi na svom području uredila proizvodnju, certifikaciju i stavljanje u promet materijala sorti, odnosno uvoz ili izvoz takva materijala. U svakom slučaju takve mjere ne utječu na primjenu odredaba ove Konvencije.
   Članak 19.
   Trajanje oplemenjivačkog prava
   (1)   [Razdoblje zaštite] Oplemenjivačko pravo dodjeljuje se na određeni rok.
   (2)   [Najkraći rok] Navedeni rok ne može biti kraći od 20 godina od dana dodjele oplemenjivačkog prava. Za drveće i vinovu lozu navedeno razdoblje ne može biti kraće od 25 godina od navedenog dana.
   POGLAVLJE VI

      NAZIV SORTE

   Članak 20.
   Naziv sorte
   (1)   [Oznaka sorti nazivima; korištenje naziva]

               (a)

               Sorta se označava nazivom koji će biti njena generička oznaka.

                  (b)

               Svaka ugovorna stranka dužna je osigurati da, u skladu sa stavkom (4), nikakva prava u oznaci registriranoj kao naziv te sorte ne sprječavaju slobodnu uporabu tog naziva u svezi s dotičnom sortom, čak ni nakon isteka oplemenjivačkog prava.

         (2)   [Obilježja naziva] Naziv mora omogućiti identifikaciju sorte. On se ne smije sastojati isključivo od brojki, osim u slučajevima kad je riječ o ustaljenoj praksi označavanja sorti. On ne smije biti takav da omogućuje zabludu ili izaziva nejasnoće glede osobina, vrijednosti ili identiteta dotične sorte odnosno identiteta oplemenjivača. Posebice se mora razlikovati od svakog naziva koji na području bilo koje ugovorne stranke označava neku postojeću biljnu sortu iste ili vrlo srodne vrste.
   (3)   [Registracija naziva] Oplemenjivač naziv sorte dostavlja ovlaštenoj ustanovi. Ako se ustanovi da taj naziv ne udovoljava zahtjevima stavka (2) ovlaštena ustanova će odbiti njegovu registraciju i od oplemenjivača zatražiti prijedlog drugog naziva u propisanom roku. Ovlaštena ustanova registrira naziv istodobno s dodjelom oplemenjivačkog prava.
   (4)   [Prethodna prava trećih osoba] Ne smije se utjecati na prethodna prava trećih osoba. Ako je zbog prethodnog prava uporaba naziva neke sorte zabrana osobi koja ga je u skladu s odredbama stavka 7 dužna koristiti, ovlaštena ustanova će od oplemenjivača zatražiti podnošenje drugog naziva za tu sortu.
   (5)   [Isti naziv u svim ugovornim strankama] Sorta se pod istim nazivom mora prijaviti svim ugovornim strankama. Ovlaštena ustanova svake ugovorne stranke treba evidentirati tako prijavljeni naziv, osim ako ga ne smatra neprikladnim na svom području. U takvom slučaju zatražit će od oplemnjivača podnošenje drugog naziva.
   (6)   [Informacije među ovlaštenim ustanovama ugovornih stranaka] Ovlaštena ustanova neke ugovorne stranke treba osigurati da ovlaštene ustanove svih ostalih ugovornih stranaka budu obaviještene o pitanjima glede naziva sorte, osobito podnošenja na odobrenje, registracije i opoziva naziva. Svaka ovlaštena ustanova može uputiti svoje eventualne primjedbe na registraciju nekog naziva onoj ovlaštenoj ustanovi koja joj je priopćila taj naziv.
   (7)   [Obveza korištenja naziva] Svatko tko na području jedne od ugovornih stranaka ponudi na prodaju ili plasira na tržište reprodukcijski materijal neke sorte koja je zaštićena na tom području, mora koristiti naziv te sorte čak i nakon isteka oplemenjivačkog prava na tu sortu, osim kad, u skladu s odredbama stavka 4, prethodna prava priječe takvo korištenje.
   (8)   [Oznake korištene uz naziv] Ako se neka sorta nudi na prodaju ili plasira na tržište, dopušta se, uz registrirani naziv sorte, koristiti i zaštitni znak, trgovački naziv ili drugu sličnu oznaku. Ako se koristi takva oznaka, naziv ipak mora biti lako prepoznatljiv.
   POGLAVLJE VII

      NIŠTAVOST I UKINUĆE OPLEMENJIVAČKOG PRAVA

   Članak 21.
   Ništavost oplemenjivačkog prava
   (1)   [Razlozi ništavosti] Svaka ugovorna stranka proglasit će oplemenjivačko pravo koje je ona dodijelila ništavim i nevažećim ako se ustanovi

               (i)

               da u vrijeme dodjele oplemenjivačkog prava nisu bili ispunjeni uvjeti utvrđeni u članku 6. odnosno 7,

               (ii)

               da, u slučajevima kad se dodjela oplemenjivačkog prava u osnovi temeljila na informacijama i dokumentaciji koje je podnio oplemenjivač, u vrijeme dodjele oplemenjivačkog prava, nisu bili ispunjeni uvjeti utvrđeni u članku 8. odnosno 9,
               ili

               (iii)

               da je oplemenjivačko pravo dodijeljeno osobi koja na to nema pravo, osim ako se ono ne prenese na osobu koja na to ima pravo.

         (2)   [Izuzeće drugih razloga] Nijedno oplemenjivačko pravo ne smije se proglasiti ništavim i nevažećim iz drugih razloga osim navedenih u stavku (1).
   Članak 22.
   Ukidanje oplemenjivačkog prava
   (1)   [Razlozi ukidanja]

               (a)

               Svaka ugovorna stranka može ukinuti oplemenjivačko pravo koje je dodijelila, ako se ustanovi da više ne postoje uvjeti utvrđeni u članku 8. odnosno 9.

                  (b)

               Svaka ugovorna stranka, osim toga, može ukinuti oplemenjivačko pravo koje je dodijelila ako, nakon što se to od nje zatraži, i u propisanom roku

                           (i)

                           oplemenjivač ne dostavi ovlaštenoj ustanovi informacije, dokumentaciju ili materijal koji se smatraju potrebnim za provjeru održavanja sorte,

                           (ii)

                           oplemenjivač ne plaća pristojbe potrebne za održavanje vlastitog prava,
                           ili

                           (iii)

                           oplemenjivač ne predloži drugi pogodan naziv kada se naziv sorte opozove nakon dodjele prava.

         (2)   [Isključenje drugih razloga] Nijedno oplemenjivačko pravo ne može se ukinuti iz drugih razloga osim onih navedenih u stavku (1).
   POGLAVLJE VIII

      UNIJA

   Članak 23.
   Članice
   Ugovorne stranke su članice Unije.
   Članak 24.
   Pravni status i sjedište
   (1)   [Pravna osobnost] Unija ima pravnu osobnost.
   (2)   [Pravna sposobnost] Unija uživa na području svake ugovorne stranke, u skladu sa zakonodavstvom primjenjivim na navedenom području, onu pravnu sposobnost koja je potrebna za ispunjenje ciljeva Unije i izvršavanje njenih zadaća.
   (3)   [Sjedište] Sjedište Unije i njenih stalnih tijela je u Ženevi.
   (4)   [Sporazum o sjedištu] Unija ima sporazum o sjedištu sa Švicarskom Konfederacijom.
   Članak 25.
   Tijela
   Stalna tijela Unije jesu Vijeća i Ured Unije.
   Članak 26.
   Vijeće
   (1)   [Sastav] Vijeće se sastoji od predstavnika članica Unije. Svaka članica Unije u Vijeće imenuje jednog predstavnika i jednog zamjenika. Predstavnici ili zamjenici mogu imati pomoćnike ili savjetnike.
   (2)   [Službenici] Vijeće bira predsjednika i prvog dopredsjednika među svojim članovima. Ono može izabrati i druge dopredsjednike. Prvi dopredsjednik zauzima mjesto predsjednika ako ovaj ne može obnašati svoju dužnost. Predsjednik ima trogodišnji mandat.
   (3)   [Sjednice] Vijeće saziva predsjednik. Redovna sjednica Vijeća održava se jednom godišnje. Uz to, predsjednik može na vlastiti poticaj dodatno sazvati Vijeće; sazvat će ga u roku od tri mjeseca ako to zatraži jedna trećina članica Unije.
   (4)   [Promatrači] Države nečlanice Unije mogu biti pozvane kao promatrači na sastanke Vijeća. Drugi promatrači, kao i stručnjaci, također se mogu pozvati na takve sastanke.
   (5)   [Zadaće] Zadaće Vijeća su:

               (i)

               proučiti odgovarajuće mjere za očuvanje interesa i poticanje razvitka Unije;

               (ii)

               donijeti poslovnik;

               (iii)

               imenovati glavnog tajnika i, ako to smatra potrebnim, zamjenika glavnog tajnika, te odrediti uvjete imenovanja svakog od njih;

               (iv)

               ispitati godišnji izvještaj o djelovanju Unije i izložiti plan budućeg rada;

               (v)

               dati glavnom tajniku sve neophodne smjernice za ostvarenje zadaća Unije;

               (vi)

               utvrditi upravne i financijske propise Unije;

               (vii)

               ispitati i odobriti proračun Unije te odrediti doprinos svake članice Unije;

               (viii)

               ispitati i odobriti račune koje podnese glavni tajnik;

               (ix)

               odrediti dan i mjesto konferencija navedenih u članku 38. te poduzeti mjere potrebne za njihovu pripremu;
               te

               (x)

               općenito, donositi sve potrebne odluke u cilju osiguranja učinkovitog djelovanja Unije.

         (6)   [Glasovi]

               (a)

               Svaka država članica Unije u Vijeću ima jedan glas.

                  (b)

               Svaka ugovorna stranka koja je međuvladina organizacija može, u pitanjima u okviru svoje nadležnosti, koristiti pravo glasa svojih država članica koje su članice Unije. Takva međuvladina organizacija ne može koristiti pravo glasa svojih država članica ako njene države članice koriste svoje pravo glasa, i obratno.

         (7)   [Većine] Svaka odluka Vijeća iziskuje natpolovičnu većinu danih glasova, uz to da svaka odluka Vijeća prema stavcima (5)(ii), (5)(vi) i (5)(Vii) te člancima 28(3), 29(5)(b) 38(1), iziskuje tročetvrtinsku većinu danih glasova. Suzdržani glasovi ne uzimaju se u obzir.
   Članak 27.
   Ured Unije
   (1)   [Zadaće i vođenje Ureda] Ured Unije obavlja dužnosti i zadaće koje mu povjeri Vijeće. Njime upravlja glavni tajnik.
   (2)   [Dužnosti glavnog tajnika] Glavni tajnik odgovara Vijeću; on je zadužen za provedbu odluka Vijeća. Vijeću na odobrenje podnosi proračun Unije i odgovoran je za njegovu provedbu. Vijeću podnosi izvješća o svom upravljanju te djelatnostima i financijskom položaju Unije.
   (3)   [Osoblje] U skladu s odredbama članka 26(5)(iii), uvjeti imenovanja i zapošljavanja osoblja potrebnog za učinkovito izvršenje zadaća Ureda Unije bit će utvrđeni upravnim i financijskim propisima.
   Članak 28.
   Jezici
   (1)   [Jezici Ureda] Pri obavljanju svojih dužnosti Ured koristi engleski, francuski, njemački i španjolski jezik.
   (2)   [Jezici na nekim sastancima] Sastanci Vijeća i revizijske konferencije održavaju se na četiri jezika.
   (3)   [Drugi jezici] Vijeće može odlučiti da se koriste i drugi jezici.
   Članak 29.
   Financije
   (1)   [Prihod] Troškovi Unije pokrivaju se iz

               (i)

               godišnjih doprinosa država članica Unije,

               (ii)

               primljenih uplata za pružene usluge,

               (iii)

               raznih prihoda.

         (2)   [Doprinosi: jedinice]

               (a)

               Udjel svake države članice Unije u ukupnom iznosu godišnjih doprinosa utvrđuje se s obzirom na ukupne troškove koji se pokrivaju iz doprinosa država članica Unije i broj jedinica doprinosa primjenjiv prema stavku (3). Navedeni udjel izračunava se prema stavku (4).

                  (b)

               Broj jedinica doprinosa izražava se cijelim brojevima ili njihovim razlomcima, time da nijedan razlomak ne bude manji od jedne petine.

         (3)   [Doprinosi: udjel svake članice]

               (a)

               Broj jedinica doprinosa primjenjiv na svaku članicu Unije koja je stranka Akta iz 1961/1972 ili Akta iz 1978. na dan kad postane vezana ovom Konvencijom isti je kao i broj primjenjiv na nju neposredno prije navedenog datuma.

                  (b)

               Svaka druga država članica Unije, prilikom pridruživanja Uniji, treba u izjavi upućenoj glavnom tajniku navesti broj jedinica doprinosa primjenjiv na nju.

               (c)

               Svaka država članica Unije može, u svako doba, u izjavi upućenoj glavnom tajniku, navesti broj jedinica doprinosa različit od broja primjenjivog na nju prema točkama (a) ili (b). Takva izjava, ako je sastavljena tijekom prvih šest mjeseci kalendarske godine, proizvodi učinak od početka iduće kalendarske godine; inače, proizvodi učinak od početka druge kalendarske godine nakon godine u kojoj je izjava sastavljena.

         (4)   [Doprinosi: izračunavanje udjela]

               (a)

               Za svako proračunsko razdoblje iznos koji odgovara jednoj jedinici doprinosa dobiva se dijeljenjem ukupnog iznosa troškova koji se pokrivaju u tom razdoblju iz doprinosa država članica Unije s ukupnim brojem jedinica primjenjivih na te države članice Unije.

                  (b)

               Iznos doprinosa svake države članice Unije dobiva se množenjem iznosa koji odgovara jednoj jedinici doprinosa s brojem jedinica doprinosa primjenjivim na tu državu članicu Unije.

         (5)   [Zaostali doprinosi]

               (a)

               Država članica Unije koja je u zaostatku s uplatom svojih doprinosa ne može, u skladu s točkom (b) koristiti svoje pravo glasa u Vijeću ako je iznos zaostataka jednak ili veći od iznosa dospjelog doprinosa za cijelu prethodnu godinu. Suspenzija prava glasa ne oslobađa takvu državu članicu Unije njenih obveza prema ovoj Konvenciji i ne lišava je bilo kojih drugih prava prema ovoj Konvenciji.

                  (b)

               Vijeće može dopustiti takvoj državi članici Unije da i dalje koristi svoje pravo glasa ako, i sve dotle, dok Vijeće prihvaća da kašnjenje uplate proizlazi iz izvanrednih i neizbježnih okolnosti.

         (6)   [Revizija računa] Reviziju računa Unije obavlja jedna država članica Unije, kako je predviđeno upravnim i financijskim propisima. Takvu državu članicu Unije imenuje Vijeće uz njenu suglasnost.
   (7)   [Doprinosi međuvladinih organizacija] Ugovorna stranka koja je međuvladina organizacija nije dužna plaćati doprinose. Ako ipak odluči plaćati doprinose, na odgovarajući način se primjenjuju odredbe stavaka (1) do (4).
   POGLAVLJE IX

      PROVEDBA KONVENCIJE; DRUGI SPORAZUMI

   Članak 30.
   Provedba konvencije
   (1)   [Provedbene mjere] Svaka ugovorna stranka dužna je usvojiti sve potrebne mjere za provedbu ove Konvencije; osobito:

               (i)

               predvidjeti odgovarajuća pravna sredstva za učinkovitu provedbu oplemenjivačkih prava;

               (ii)

               raspolagati ovlaštenom ustanovom kojoj je povjerena zadaća dodjeljivanja oplemenjivačkih prava ili takvu zadaću povjeriti ovlaštenoj ustanovi kojom raspolaže neka druga ugovorna stranka;

               (iii)

               osigurati da javnost bude obaviještena putem redovnog objavljivanja informacija glede

                           —

                           zahtjeva za dodjelu oplemenjivačkih prava i odobrenja tih zahtjeva,
                           te

                           —

                           predloženih i odobrenih naziva.

         (2)   [Sukladnost zakonodavstva] Podrazumijeva se da nakon polaganja svoje isprave o ratifikaciji, prihvatu, odobrenju ili pristupu, ovisno o slučaju, svaka država ili međuvladina organizacija mora biti u stanju, prema vlastitom zakonodavstvu, osigurati provedbu odredbi ove Konvencije.
   Članak 31.
   Odnosi među ugovornim strankama i državama vezanim ranijim aktima
   (1)   [Odnosi među državama vezanim ovom Konvencijom] Među državama članicama Unije vezanim i ovom Konvencijom i bilo kojim ranijim aktom Konvencije, primjenjuje se samo ova Konvencija.
   (2)   [Mogući odnosi s državama koje nisu vezane ovom Konvencijom] Svaka država članica Unije koja nije vezana ovom Konvencijom može izjaviti, putem obavijesti upućene glavnom tajniku, da će u svojim odnosima sa svakom članicom Unije vezanom samo ovom Konvencijom primjenjivati posljednji Akt kojim je vezana. Od isteka jednog mjeseca nakon datuma takve obavijesti pa dok država članica Unije koja je dala takvu izjavu ne postane vezana ovom Konvencijom, ta članica Unije primjenjivat će posljednji Akt kojim je vezana u svojim odnosima sa svakom članicom Unije vezanom samo ovom Konvencijom, dok će ova u odnosu na ranije navedenu primjenjivati ovu Konvenciju.
   Članak 32.
   Posebni sporazumi
   Članice Unije zadržavaju pravo sklapanja međusobnih posebnih sporazuma o zaštiti sorti, u mjeri u kojoj takvi sporazumi nisu u suprotnosti s odredbama ove Konvencije.
   POGLAVLJE X

      ZAVRŠNE ODREDBE

   Članak 33.
   Potpis
   Ova Konvencija otvorena je za potpis ovim državama članicama Unije na dan njenog usvajanja. Ona ostaje otvorenom za potpis do 31. ožujka 1992.
   Članak 34.
   Ratifikacija, prihvat ili odobrenje; pristup
   (1)   [Države i određene međuvladine organizacije]

               (a)

               Svaka država može, na način predviđen ovim člankom, postati strankom ove Konvencije.

                  (b)

               Svaka međuvladina organizacija može, na način predviđen ovim člankom, postati strankom ove Konvencije ako

                           (i)

                           je nadležna za pitanja koja uređuje ova Konvencija,

                           (ii)

                           ima vlastito zakonodavstvo koje predviđa dodjelu i zaštitu oplemenjivačkih prava, obvezujuće za sve države članice,
                           te

                           (iii)

                           je propisno ovlaštena, u skladu sa svojim unutarnjim postupcima, za pristup ovoj Konvenciji.

         (2)   [Isprava o pristanku] Svaka država koja je potpisala ovu Konvenciju postaje strankom ove Konvencije polaganjem isprave o ratifikaciji, prihvatu ili odobrenju ove Konvencije. Svaka država koja nije potpisala ovu Konvenciju ili bilo koja međuvladina organizacija postaje strankom ove Konvencije polaganjem isprave o pristupu ovoj Konvenciji. Isprave o ratifikaciji, prihvatu, odobrenju ili pristupu pohranjuju se kod glavnog tajnika.
   (3)   [Obavijest Vijeća] Svaka država koja nije članica Unije i svaka međuvladina organizacija treba prije polaganja svoje isprave o pristupu zatražiti od Vijeća obavijest o usklađenosti svoga zakonodavstva s odredbama ove Konvencije. Ako je odluka koja sadrži takvu obavijest pozitivna, isprava o pristupu može se položiti.
   Članak 35.
   Rezerve
   (1)   [Načelo] Osim stavka (2), nisu dopuštene rezerve na ovu Konvenciju.
   (2)   [Mogući izuzeci]

               (a)

               Unatoč odredbama članka 3(1), svaka država koja je u vrijeme kad je postala strankom ove Konvencije bila strankom Akta iz 1978. i koja za sorte koje se bespolno razmnožavaju predviđa zaštitu putem prava na industrijsko vlasništvo različitog od oplemenjivačkog prava, ima pravo i dalje tako postupati, bez primjene ove Konvencije na te sorte.

                  (b)

               Svaka država koja koristi navedeno pravo dužna je o tome izvijestiti glavnog tajnika u vrijeme polaganja svoje isprave o ratifikaciji, prihvatu, odobrenju ili pristupu, ovisno o slučaju. Ista država može u svako doba povući navedenu obavijest.

         Članak 36.
   Priopćenja glede zakonodavstva te zaštićenih rodova i vrsta; informacije za objavljivanje
   (1)   [Prva obavijest] Prilikom polaganja svoje isprave o ratifikaciji, prihvatu, odobrenju ili pristupu ovoj Konvenciji, ovisno o slučaju, svaka država ili međuvladina organizacija dužna je izvijestiti glavnog tajnika o

               (i)

               svojem zakonodavstvu kojim se uređuju oplemenjivačka prava,
               i

               (ii)

               popisu biljnih rodova i vrsta na koje će primjenjivati odredbe ove Konvencije s danom kad postane vezana ovom Konvencijom.

         (2)   [Obavijest o izmjenama] Svaka ugovorna stranka odmah će izvijestiti glavnog tajnika o

               (i)

               svim izmjenama u svojem zakonodavstvu kojim se uređuju oplemenjivačka prava,
               i

               (ii)

               svakom proširenju primjene ove Konvencije na dodatne biljne rodove i vrste.

         (3)   [Objavljivanje informacija] Glavni tajnik, na osnovu priopćenja primljenih od svake ugovorne stranke, objavljuje informacije o

               (i)

               zakonodavstvu kojim se uređuju oplemenjivačka prava i svim izmjenama tog zakonodavstva,
               te

               (ii)

               popisu biljnih rodova i vrsta navedenom u stavku (1)(ii) te svakom proširenju navedenom u stavku (2)(ii).

         Članak 37.
   Stupanje na snagu; zatvaranje ranijih dokumenata
   (1)   [Prvotno stupanje na snagu] Ova Konvencija stupa na snagu mjesec dana nakon što pet država položi svoje isprave o ratifikaciji, prihvatu, odobrenju ili pristupu, ovisno o slučaju, pod uvjetom da najmanje tri od navedenih isprava polože države stranke Akta iz 1961/1972 ili Akta iz 1978.
   (2)   [Naknadno stupanje na snagu] Svaka država koja nije obuhvaćena stavkom (1) ili neka međuvladina organizacija postaje vezana ovom Konvencijom mjesec dana nakon datuma polaganja svoje isprave o ratifikaciji, prihvatu, odobrenju ili pristupu, ovisno o slučaju.
   (3)   [Zatvaranje Akta iz 1978.] Nijedna isprava o pristupu aktu iz 1978. ne može se pohraniti nakon stupanja na snagu ove Konvencije u skladu sa stavkom (1), osim što svaka država koja se, u skladu s utvrđenom praksom Opće skupštine Ujedinjenih naroda, smatra zemljom u razvoju, može položiti takvu ispravu do 31. prosinca 1995, a svaka druga država može položiti takvu ispravu do 31. prosinca 1993, čak i onda ako ova Konvencija stupi na snagu prije tog datuma.
   Članak 38.
   Revizija konvencije
   (1)   [Konferencija] Revizija Konvencije moguća je putem konferencije članica Unije. O sazivanju takve konferencije odlučuje Vijeće.
   (2)   [Kvorum i većina] Postupak konferencije valjan je jedino ako je na njoj zastupljena najmanje polovica država članica Unije. Za usvajanje bilo kakve izmjene potrebna je tročetvrtinska većina nazočnih država članica Unije koje pristupe glasovanju.
   Članak 39.
   Otkaz
   (1)   [Obavijest] Svaka ugovorna stranka može otkazati ovu Konvenciju putem obavijesti upućene glavnom tajniku. Glavni tajnik će o primitku takve obavijesti odmah izvijestiti sve članice Unije.
   (2)   [Raniji Akti] Smatra se da obavijest o otkazu ove Konvencije također predstavlja obavijest o otkazu svih ranijih Akata kojima je vezana ugovorna stranka koja otkazuje ovu Konvenciju.
   (3)   [Datum učinka] Otkaz proizvodi učinak na kraju kalendarske godine koja slijedi nakon godine u kojoj je glavni tajnik primio obavijest.
   (4)   [Stečena prava] Otkaz ne utječe ni na kakva prava na neku sortu stečena temeljem ove Konvencije ili nekog ranijeg Akta prije datuma od kojeg otkaz proizvede učinak.
   Članak 40.
   Očuvanje postojećih prava
   Ova Konvencija ne ograničava postojeća oplemenjivačka prava prema zakonodavstvu ugovornih stranaka ili temeljem nekog ranijeg Akta ili bilo kojeg sporazuma osim ove Konvencije sklopljenog među članicama Unije.
   Članak 41.
   Izvornik i službeni tekstovi konvencije
   (1)   [Izvornik] Ova Konvencija potpisana je u jednom izvorniku na engleskom, francuskom i njemačkom jeziku, a u slučaju neslaganja između različitih tekstova prevladat će francuski tekst. Izvornik se pohranjuje kod glavnog tajnika.
   (2)   [Službeni tekstovi] Nakon savjetovanja sa zainteresiranim vladama glavni tajnik utvrđuje službene tekstove ove Konvencije na arapskom, nizozemskom, talijanskom, japanskom i španjolskom jeziku, te na drugim jezicima koje može odrediti Vijeće.
   Članak 42.
   Dužnosti depozitara
   (1)   [Dostava prijepisa] Glavni tajnik dužan je dostaviti ovjerene prijepise ove Konvencije svim državama i međuvladinim organizacijama zastupljenima na diplomatskoj konferenciji koja je usvojila ovu Konvenciju, a na zahtjev i svakoj drugoj državi ili međuvladinoj organizaciji.
   (2)   [Registracija] Glavni tajnik će registrirati ovu Konvenciju pri Tajništvu Ujedinjenih naroda.
   Rezolucija vezana za članak 14. stavak 5.
   Diplomatska konferencija za izmjenu Međunarodne konvencije za zaštitu novih biljnih sorti održana od 4. do 19. ožujka 1991. zahtijeva od glavnog tajnika UPOV-a da odmah nakon Konferencije započne s radom na sastavljanju nacrta standardnih smjernica o prvobitno izvedenim sortama, koji treba usvojiti Vijeće UPOV-a.
   Preporuka vezana za članak 15. stavak 2.
   Diplomatska konferencija preporuča da se odredbe utvrđene člankom 15. stavkom 2. Međunarodne konvencije za zaštitu novih biljnih sorti od 2. prosinca 1961. kako je izmijenjena u Ženevi 10. studenoga 1972., 23. listopada 1978. i 19. ožujka 1991., ne bi trebale tumačiti tako kao da se njima namjerava otvoriti mogućnost proširenja prakse općenito zvane „povlastica poljoprivrednika” na sektore poljoprivredne ili hortikulturne proizvodnje u kojoj takva povlastica nije uobičajena praksa na području odnosne ugovorne strane.
   Zajednička izjava vezana za članak 34.
   Diplomatska konferencija primila je na znanje i prihvatila izjavu danske delegacije i nizozemske delegacije sukladno kojima Konvencija koju je usvojila Diplomatska konferencija neće po njezinoj ratifikaciji, prihvaćanju, odobrenju ili pristupanju Danske ili Nizozemske, biti automatski primjenjiva, u slučaju Danske u Grenlandu i na Farskim otocima i u slučaju Nizozemske, na Arubi i Nizozemskim Antilima. Konvencija se primjenjuje na spomenutim područjima samo ako i kada Danska ili Nizozemska, ovisno o slučaju, izrijekom obavijeste glavnog tajnika.
   Izjava Europske zajednice
   Sljedeća se izjava prilaže ispravi o pristupanju koja se polaže kod glavnog tajnika UPOV-a:

      „Obzirom na članak 29. stavak 7. Konvencije UPOV-a, Zajednica će platiti, na dobrovoljnoj bazi, pet jedinica doprinosa proračunu UPOV-a u skladu s člankom 29. stavkom 3. točkom (b), s učinkom od proračunskog razdoblja 2005.”


title: Odluka Vijeća (EU) 2016/2369 od 11. studenoga 2016. o potpisivanju, u ime Unije, i privremenoj primjeni Protokola o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora

text:
               24.12.2016

               HR

               Službeni list Europske unije

               L 356/1

         ODLUKA VIJEĆA (EU) 2016/2369
   od 11. studenoga 2016.
   o potpisivanju, u ime Unije, i privremenoj primjeni Protokola o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 91., članak 100. stavak 2. te članak 207. stavak 4. prvi podstavak, u vezi s njegovim člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Dana 19. siječnja 2009. Vijeće je ovlastilo Komisiju za pregovore u ime Unije i njezinih država članica o višestranom sporazumu o trgovini s državama članicama Andske zajednice koje su s njom dijelile cilj postizanja ambicioznog, sveobuhvatnog i uravnoteženog sporazuma.

               (2)

               Dana 26. lipnja 2012. Unija je potpisala Sporazum o trgovini između Europske unije i njezinih država članica, s jedne strane, i Kolumbije i Perua, s druge strane (1) („Sporazum”). Sporazum se privremeno primjenjuje od 1. ožujka 2013. za Peru i od 1. kolovoza 2013. za Kolumbiju.

               (3)

               Člankom 329. Sporazuma utvrđuju se odredbe u pogledu pristupanja drugih zemalja članica Andske zajednice Sporazumu.

               (4)

               Pregovori o Protokolu o pristupanju uz Sporazum provedeni su između Unije i Ekvadora u 2014. Pregovori su zaključeni 17. srpnja 2014.

               (5)

               Tekst Protokola o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora („Protokol”) odobrio je Odbor za trgovinu osnovan na temelju Sporazuma na sastanku 8. veljače 2016., u skladu s člankom 329. stavkom 4. Sporazuma.

               (6)

               Protokol bi trebalo potpisati u ime Unije i privremeno primjenjivati do završetka postupaka potrebnih za njegovo sklapanje. Člankom 27. stavkom 4. Protokola predviđena je privremena primjena Protokola. Kao posljedica privremene primjene Protokola Sporazum se treba primjenjivati privremeno.

               (7)

               Privremena primjena predviđena ovom Odlukom ne prejudicira raspodjelu nadležnosti između Unije i njezinih država članica u skladu s Ugovorima.

               (8)

               Protokol ne bi trebalo tumačiti kao da se njime dodjeljuju prava ili nameću obveze na koje se može izravno pozivati pred sudovima Unije ili država članica,

         DONIJELO JE OVU ODLUKU:
   Članak 1.
   1.   Odobrava se potpisivanje u ime Unije Protokola o pristupanju uz Sporazum o trgovini između Europske unije i njezinih država članica, s jedne strane, i Kolumbije i Perua, s druge strane, kako bi se uzelo u obzir pristupanje Ekvadora, podložno sklapanju navedenog Protokola.
   2.   Tekst Protokola priložen je ovoj Odluci.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Protokola u ime Unije.
   Članak 3.
   Unija primjenjuje Protokol privremeno, između Unije i Ekvadora, kako je predviđeno njegovim člankom 27. stavkom 4. (2), do završetka postupaka potrebnih za njegovo sklapanje. Kao posljedica toga Unija primjenjuje odredbe Sporazuma privremeno, kako je predviđeno njegovim člankom 330. stavkom 3., do završetka postupaka potrebnih za sklapanje navedenog Protokola, uz iznimku njegova članka 2., članka 202. stavka 1. te članaka 291. i 292. Sporazuma.
   Članak 4.
   Protokol se ne smije tumačiti kao da se njime dodjeljuju prava ili nameću obveze na koje se može izravno pozivati pred sudovima Unije ili država članica.
   Članak 5.
   Ova Odluka stupa na snagu na dan donošenja.

      Sastavljeno u Bruxellesu 11. studenoga 2016.

            Za Vijeće

            Predsjednik

         P. ŽIGA

      (1)  SL L 354, 21.12.2012., str. 3.

      (2)  Glavno tajništvo Vijeća objavit će u Službenom listu Europske unije datum od kojeg će se Protokol privremeno primjenjivati.


title: Odluka Vijeća (EU) 2015/1212 od 20. srpnja 2015. o imenovanju latvijskog člana Europskog gospodarskog i socijalnog odbora

text:
               24.7.2015

               HR

               Službeni list Europske unije

               L 196/18

         ODLUKA VIJEĆA (EU) 2015/1212
   od 20. srpnja 2015.
   o imenovanju latvijskog člana Europskog gospodarskog i socijalnog odbora
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 302.,
   uzimajući u obzir prijedlog latvijske vlade,
   uzimajući u obzir mišljenje Europske komisije,
   budući da:

               (1)

               Vijeće je 13. rujna 2010. donijelo Odluku 2010/570/EU, Euratom o imenovanju članova Europskog gospodarskog i socijalnog odbora za razdoblje od 21. rujna 2010. do 20. rujna 2015. (1).

               (2)

               Mjesto člana Europskog gospodarskog i socijalnog odbora postalo je slobodno istekom mandata g. Armandsa KRAUZEA,

         DONIJELO JE OVU ODLUKU:
   Članak 1.
   G. Gustavs NORKĀRKLIS, biedrības „Latvijas Bioloģiskās lauksaimniecības asociācija” valdes priekšsēdētājs, imenovan je članom Europskog gospodarskog i socijalnog odbora do kraja tekućeg mandata koji istječe 20. rujna 2015.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 20. srpnja 2015.

            Za Vijeće

            Predsjednica

         F. MOGHERINI

      (1)  SL L 251, 25.9.2010., str. 8.


title: 2006/70/EZ, Euratom: Odluka Komisije od 31. siječnja 2006. o izmjeni Odluke 2001/844/EZ, EZUČ, Euratom

text:
               01/Sv. 17

               HR

               Službeni list Europske unije

               89

         32006D0070

               L 034/32

               SLUŽBENI LIST EUROPSKE UNIJE

         ODLUKA KOMISIJE
   od 31. siječnja 2006.
   o izmjeni Odluke 2001/844/EZ, EZUČ, Euratom
   (2006/70/EZ, Euratom)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice, a posebno njegov članak 218. stavak 2.,
   uzimajući u obzir Ugovor o osnivanju Europske zajednice za atomsku energiju, a posebno njegov članak 131.,
   uzimajući u obzir Ugovor o Europskoj uniji, a posebno njegov članak 21. stavak 1. i članak 41. stavak 1.,
   budući da:

               (1)

               Pravilnik Komisije o sigurnosti sadržan je u Prilogu Odluci Komisije 2001/844/EZ, EZUČ, Euratom od 29. studenoga 2001. o izmjeni njezina Poslovnika (1).

               (2)

               Komisija je odlučila o određenom broju izmjena u pogledu određivanja nadležnosti te imenovanja odjela i službi.

               (3)

               Definicije u Prilogu Odluci 2001/844/EZ, EZUČ, Euratom trebale bi biti u skladu s odgovarajućim odredbama u tekstu.

               (4)

               Tekst pravila o sigurnosti trebalo bi izmijeniti na odgovarajući način,

         DONIJELA JE OVU ODLUKU:
   Članak 1.
   Pravilnik o sigurnosti kako je naveden u Prilogu Odluci 2001/844/EZ, EZUČ, Euratom mijenja se kako slijedi:

               1.

               u odjeljku 4.2. točki (e), riječi „predsjednik Komisije” zamjenjuju se riječima „direktor Uprave za sigurnost Komisije”;

               2.

               odjeljak 13. zamjenjuje se sljedećim tekstom:
               „13.   ODBOR ZA SIGURNOST KOMISIJE
               Osniva se Odbor za sigurnost Komisije. Odbor čine glavni direktor za kadrovske i administrativne poslove, koji predsjedava Odborom, član Kabineta povjerenika odgovornog za pitanja sigurnosti, član Kabineta predsjednika, zamjenik glavnog tajnika koji predsjedava Skupinom za upravljanje kriznim situacijama Komisije, glavni direktori Pravne službe, Službe za vanjske poslove, pravosuđe, slobodu i sigurnost, Centra za zajedničko istraživanje, Službe za informatiku i unutarnju reviziju te ravnatelj Uprave za sigurnost Komisije ili njihovi predstavnici. U Odbor se mogu pozvati i ostali dužnosnici Komisije. Odbor je nadležan za ocjenu mjera sigurnosti u okviru Komisije i davanje preporuka iz tog područja članu Komisije koji je odgovoran za pitanja sigurnosti”;

               3.

               u Dodatku 2., riječ „predsjednik” zamjenjuje se riječima „član Komisije odgovoran za pitanja sigurnosti”;

               4.

               u točki 10. podtočki (c) Dodatka 4., riječ „predsjednik” zamjenjuje se riječima „ravnatelj Uprave za sigurnost Komisije”;

               5.

               u točki 7. Dodatka 5., riječ „predsjednik” zamjenjuje se riječima „član Komisije odgovoran za pitanja sigurnosti”;

               6.

               u cijelom tekstu pravila o sigurnosti i njegovim dodacima:

                           (a)

                           riječi „Ured za sigurnost Komisije” i „Služba za sigurnost Komisije” zamjenjuju se riječima „Uprava za sigurnost Komisije”;

                           (b)

                           riječi „načelnik Ureda za sigurnost Komisije” zamjenjuju se riječima „direktor Uprave za sigurnost Komisije”;

               7.

               dodaje se nova uvodna izjava nakon uvodne izjave 7. u Prilogu, koja glasi: „Ove odredbe ne dovode u pitanje članak 286. Ugovora ni Uredbu (EZ) 45/2001 Europskog parlamenta i Vijeća od 18. prosinca 2000. o zaštiti osoba u vezi s obradom osobnih podataka u institucijama i tijelima Zajednice i o slobodnom kretanju takvih podataka.”.

         Članak 2.
   Ova Odluka stupa na snagu na dan objave u Službenom listu Europske unije.

      Sastavljeno u Bruxellesu 31. siječnja 2006.

            Za Komisiju

         Siim KALLAS

            Potpredsjednik

      (1)  SL L 317, 3.12.2001., str. 1. Odluka kako je zadnje izmijenjena Odlukom 2005/94/EZ, Euratom (SL L 31, 4.2.2005., str. 66.).


title: 2012/471/EU: Odluka Vijeća od 13. prosinca 2011. o potpisivanju, u ime Unije, Sporazuma između Sjedinjenih Američkih Država i Europske unije o upotrebi i prijenosu podataka o imenima putnika Ministarstvu domovinske sigurnosti Sjedinjenih Američkih Država

text:
               11/Sv. 127

               HR

               Službeni list Europske unije

               185

         32012D0471

               L 215/1

               SLUŽBENI LIST EUROPSKE UNIJE

         ODLUKA VIJEĆA
   od 13. prosinca 2011.
   o potpisivanju, u ime Unije, Sporazuma između Sjedinjenih Američkih Država i Europske unije o upotrebi i prijenosu podataka o imenima putnika Ministarstvu domovinske sigurnosti Sjedinjenih Američkih Država
   (2012/471/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 82. stavak 1. točku (d) i članak 87. stavak 2. točku (a), u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 2. prosinca 2010. donijelo odluku, zajedno s pregovaračkim direktivama, kojom je ovlastilo Komisiju da započne pregovore između Unije i Sjedinjenih Američkih Država o prijenosu i korištenju podataka s imenima putnika (PNR) s ciljem sprječavanja i borbe protiv terorizma i ostalog ozbiljnog transnacionalnog kriminala.

               (2)

               Pregovori su uspješno zaključeni parafiranjem Sporazuma između Sjedinjenih Američkih Država i Europske unije o korištenju i prijenosu podataka o imenima putnika Ministarstvu domovinske sigurnosti Sjedinjenih Američkih Država („Sporazum”).

               (3)

               Sporazum poštuje temeljna prava i prati načela koja posebno potvrđuje Povelja temeljnih prava Europske unije, posebno, pravo na privatni i obiteljski život koje je potvrđeno u njegovom članku 7., pravo na zaštitu osobnih podataka potvređeno u njegovom članku 8. i pravo na odgovarajuću odštetu i pravedan sudski postupak potvrđeno u njegovom članku 47. Sporazum je potrebno primijeniti u skladu s takvim pravima i načelima.

               (4)

               U skladu s člancima 1. i 2. Protokola (br. 21) o stajalištu Ujedinjene Kraljevine i Irske u vezi s područjem slobode, sigurnosti i pravde priloženom Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. ovog Protokola, takve države članice ne sudjeluju u donošenju ove Odluke i ona ih ne obvezuje, niti su podložne njezinoj provedbi.

               (5)

               U skladu s člancima 1. i 2. Protokola (br. 22) o stajalištu Danske koje je priloženo Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke, Sporazum je ne obvezuje, niti je podložna njezinoj provedbi.

               (6)

               Sporazum je potrebno potpisati, podložno njegovom sklapanju,

         DONIJELO JE OVU ODLUKU:
   Članak 1.
   Ovime se u ime Unije potpisuje Sporazum između Sjedinjenih Američkih Država i Europske unije o upotrebi i prijenosu podataka o imenima putnika Ministarstvu domovinske sigurnosti Sjedinjenih Američkih Država, podložno sklapanju navedenog Sporazuma.
   Članak 2.
   Predsjednik Vijeća se ovlašćuje odrediti osobu(-e) ovlaštenu za potpisivanje Sporazuma u ime Unije.
   Članak 3.
   Ovime se odobrava Deklaracija Unije o Sporazumu u vezi s njezinim obvezama na temelju njegovih članaka 17. i 23.
   Tekst Deklaracije prilaže se ovoj Odluci.
   Članak 4.
   Ova Odluka stupa na snagu na dan njezinog donošenja.

      Sastavljeno u Bruxellesu 13. prosinca 2011.

            Za Vijeće

            Predsjednik

         M. CICHOCKI

   PRILOG

      Deklaracija Unije o Sporazumu između Sjedinjenih Američkih Država i Europske unije o upotrebi i prijenosu podataka o imenima putnika Ministarstvu domovinske sigurnosti Sjedinjenih Američkih Država, („Sporazum”), u vezi njegovih obveza na temelju članaka 17. i 23.

                  1.

                  U kontekstu zajedničkog pregleda i mehanizma vrednovanja utvrđenih člankom 23. Sporazuma, ne dovodeći u pitanje ostala pitanja koja bi se mogla pojaviti u okviru takvog mehanizma, Unija traži informacije od Sjedinjenih Američkih Država, prema potrebi, o razmjeni informacija u pogledu prijenosa podataka tijelima trećih zemalja o imenima putnika koji su građani i prebivatelji Unije, kako je utvrđeno člankom 17. Sporazuma;

                  2.

                  U kontekstu zajedničkog pregleda i mehanizma vrednovanja spomenutog u točki 1. ove Deklaracije, Unija zahtijeva od Sjedinjenih Američkih Država sve odgovarajuće informacije o primjeni uvjeta pod kojima se provode takvi prijenosi u skladu s člankom 17. Sporazuma;

                  3.

                  Unija, u kontekstu zajedničkog pregleda i mehanizma vrednovanja spomenutog u točki 1. ove Deklaracije, pridaje posebnu pozornost poštovanju svih zaštitnih mjera za primjenu članka 17. stavka 2. Sporazuma, prema kojem su se treće zemlje, primateljice takvih podatka, suglasile da će osigurati zaštitu osobnih podataka usporedivu s onom koju osigurava MDS u slučaju PNR-a, sukladno Sporazumu.


title: Odluka Vijeća (EU) 2017/817 od 11. svibnja 2017. o utvrđivanju stajališta koje treba zauzeti u ime Europske unije u okviru Svjetske trgovinske organizacije o izmjeni stavka C točke ii. Priloga 3. Sporazumu o WTO-u u pogledu učestalosti kontrola trgovinskih politika članica WTO-a i izmjeni poslovnika Tijela za kontrolu trgovinske politike

text:
               13.5.2017

               HR

               Službeni list Europske unije

               L 122/71

         ODLUKA VIJEĆA (EU) 2017/817
   od 11. svibnja 2017.
   o utvrđivanju stajališta koje treba zauzeti u ime Europske unije u okviru Svjetske trgovinske organizacije o izmjeni stavka C točke ii. Priloga 3. Sporazumu o WTO-u u pogledu učestalosti kontrola trgovinskih politika članica WTO-a i izmjeni poslovnika Tijela za kontrolu trgovinske politike
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Stavkom C točkom ii. Priloga 3. Sporazumu iz Marakeša o osnivanju Svjetske trgovinske organizacije („Sporazum o WTO-u”) utvrđuje se učestalost kontrola trgovinskih politika i praksi članica WTO-a. Učestalost kontrola trgovinske politike svake članice ovisi o njezinu udjelu u svjetskoj trgovini. Četiri članice s najvećim udjelom u svjetskoj trgovini trenutačno su predmet kontrole svake dvije godine. Sljedećih šesnaest članica u smislu njihova udjela u svjetskoj trgovini predmet su kontrole svake četiri godine, a sve ostale članice trenutačno su predmet kontrole svakih šest godina.

               (2)

               Povećanjem broja članica WTO-a od 1995. povećao se i broj kontrola potrebnih za ispunjavanje zahtjeva iz Priloga 3. Sporazumu o WTO-u, što je dovelo i do većeg opterećenja za članice i za Tajništvo WTO-a. Radi očuvanja učinkovitosti sustava kontrola Tijelo za kontrolu trgovinske politike („TPRB”) WTO-a predlaže da se ciklusi koji su trenutačno na snazi produlje za godinu dana. Tako bi članice WTO-a bile predmet kontrole svake tri godine, svakih pet odnosno svakih sedam godina, ovisno o njihovu udjelu u svjetskoj trgovini.

               (3)

               U skladu s člankom X. stavkom 8. Sporazuma o WTO-u odluke o odobrenju izmjena Priloga 3. Sporazumu o WTO-u donosi konsenzusom Ministarska konferencija ili, na temelju članka IV. stavka 2. Sporazuma o WTO-u, Glavno vijeće u razdobljima između sastanaka Ministarske konferencije, te one nakon prihvaćanja stupaju na snagu za sve članice WTO-a.

               (4)

               Radi očuvanja učinkovitosti sustava kontrola TPRB je preporučio i manje izmjene svojeg poslovnika kojima bi se olakšala provedba kontrola, primjerice izmjenu kojom se članici koja je predmet kontrole umjesto sadašnja tri daju četiri tjedna za dostavu odgovora na pitanja postavljena prije kontrole kada članica primjenjuje alternativni raspored. Ostale izmjene poslovnika uključuju primjerice mogućnost da članica WTO-a predstavi znatne izmjene svoje trgovinske politike na sastanku TPRB-a između dvije kontrole trgovinske politike ili mogućnost da se, na zahtjev članice, drugi dan kontrole učini interaktivnijim tako što se organiziraju panel-rasprave ili Tajništvo WTO-a prvoga dana kontrole objavi popis govornika za javljanja za riječ članica WTO-a. Na temelju članka IV. stavka 4. Sporazuma o WTO-u TPRB može donijeti odluku o izmjeni vlastitog poslovnika.

               (5)

               U interesu je Unije osigurati dobro funkcioniranje mehanizma kontrole trgovinske politike kako bi sve članice WTO-a i dalje bile predmet redovitih kontrola i kako bi sastanci u TPRB-u bili što učinkovitiji i što bolje pripremljeni.

               (6)

               Stoga je primjereno utvrditi da stajalište koje treba zauzeti u ime Unije u okviru WTO-a jest da se produlje ciklusi kontrola trgovinskih politika članica WTO-a za godinu dana i izmijeni poslovnik TPRB-a radi lakše provedbe kontrola,

         DONIJELO JE OVU ODLUKU:
   Članak 1.
   Stajalište koje treba zauzeti u ime Unije u okviru Glavnog vijeća Svjetske trgovinske organizacije jest da se Unija priključuje konsenzusu o izmjeni stavka C točke ii. Priloga 3. Sporazumu o WTO-u kojim se ciklus kontrola trgovinskih politika članica WTO-a produljuje za godinu dana. Ciklusi kontrola iz stavka C točke ii. Priloga 3. Sporazumu o WTO-u ovise o udjelu u svjetskoj trgovini i njihovo je trajanje trenutačno dvije godine, četiri godine odnosno šest godina. Te će se cikluse zamijeniti ciklusima od tri godine, pet godina odnosno sedam godina.
   Komisija to stajalište iznosi na sljedećem sastanku Glavnog vijeća.
   Članak 2.
   Stajalište koje treba zauzeti u ime Unije u okviru Tijela za kontrolu trgovinske politike jest da se Unija priključuje konsenzusu o izmjeni poslovnika TPRB-a, kako je predviđeno u dokumentu WT/RD/TPR/745.
   Komisija to stajalište iznosi na jednom od sljedećih sastanaka TPRB-a.
   Članak 3.
   Izmjena stavka C točke ii. Priloga 3. Sporazumu o WTO-u, kako ju je priopćio WTO, nakon donošenja objavljuje se u Službenom listu Europske unije.
   Članak 4.
   Ova Odluka stupa na snagu na dan donošenja.

      Sastavljeno u Bruxellesu 11. svibnja 2017.

            Za Vijeće

            Predsjednik

         C. CARDONA


title: Odluka Vijeća 2007/665/ZVSP od 28. rujna 2007. o sklapanju Sporazuma između Europske unije i Republike Hrvatske o sudjelovanju Republike Hrvatske u Policijskoj misiji Europske unije u Afganistanu (EUPOL AFGHANISTAN)#Sporazum između Republike Hrvatske i Europske unije o sudjelovanju Republike Hrvatske u Policijskoj misiji Europske unije u Afganistanu (EUPOL AFGANISTAN)

text:
               18/Sv. 005

               HR

               Službeni list Europske unije

               55

         32007D0665

               L 270/27

               SLUŽBENI LIST EUROPSKE UNIJE

               28.09.2007.

      ODLUKA VIJEĆA 2007/665/ZVSP
   od 28. rujna 2007.
   o sklapanju Sporazuma između Europske unije i Republike Hrvatske o sudjelovanju Republike Hrvatske u Policijskoj misiji Europske unije u Afganistanu (EUPOL AFGHANISTAN)
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 24.,
   uzimajući u obzir preporuku Predsjedništva,
   budući da:

               (1)

               Vijeće je 30. svibnja donijelo Zajedničku akciju 2007/369/ZVSP o uspostavi Policijske misije Europske unije u Afganistanu (EUPOL AFGHANISTAN) (1).

               (2)

               Članak 12. stavak 5. Zajedničke akcije 2007/369/ZVSP predviđa da su podrobni aranžmani u vezi sa sudjelovanjem trećih zemalja predmet sporazuma u skladu s člankom 24. Ugovora o Europskoj uniji.

               (3)

               Vijeće je 13. rujna 2004. ovlastilo predsjedništvo, kojem prema potrebi pomaže glavni tajnik/visoki predstavnik, da u slučaju budućih civilnih operacija EU-a za upravljanje krizama započne pregovore s trećim zemljama s ciljem sklapanja Sporazuma na temelju modela Sporazuma između Europske unije i treće zemlje o sudjelovanju treće zemlje u civilnoj operaciji Europske unije za upravljanje krizama. Predsjedništvo je na toj osnovi završilo pregovore o Sporazumu s Republikom Hrvatskom o sudjelovanju Republike Hrvatske u Policijskoj misiji Europske unije u Afganistanu (EUPOL AFGHANISTAN).

               (4)

               Sporazum bi trebalo odobriti,

         ODLUČILO JE:
   Članak 1.
   Sporazum između Europske unije i Republike Hrvatske o sudjelovanju Republike Hrvatske u Policijskoj misiji Europske unije u Afganistanu (EUPOL AFGHANISTAN) odobrava se u ime Europske unije.
   Tekst Sporazuma priložen je ovoj Odluci.
   Članak 2.
   Ovlašćuje se predsjednik Vijeća imenovati osobu(-e) opunomoćenu(-e) za potpisivanje Sporazuma kako bi on obvezivao Europsku uniju.
   Članak 3.
   Ova Odluka proizvodi učinke na dan donošenja.
   Članak 4.
   Ova se Odluka objavljuje u Službenom listu Europske unije.

      Sastavljeno u Bruxellesu 28. rujna 2007.

            Za Vijeće

            Predsjednik

         M. PINHO

      (1)  SL L 139, 31.5.2007., str. 33.
    ---documentbreak---

               28.9.2007

               HR

               L 270/

      SPORAZUM

   između Republike Hrvatske i Europske unije o sudjelovanju Republike Hrvatske u Policijskoj misiji Europske unije u Afganistanu (EUPOL AFGANISTAN)
   REPUBLIKA HRVATSKA,
   s jedne strane i
   EUROPSKA UNIJA (EU),
   s druge strane,
   u daljnjem tekstu: „stranke”,
   UZIMAJUĆI U OBZIR:

               —

               da je Vijeće Europske unije 30. svibnja 2007. usvojilo Zajedničku akciju 2007/369/ZVSP o uspostavi Policijske misije Europske unije u Afganistanu (EUPOL AFGANISTAN) (1),

               —

               poziv Republici Hrvatskoj za sudjelovanje u EUPOL AFGANISTAN,

               —

               odluku Republike Hrvatske o sudjelovanju u EUPOL AFGANISTAN,

               —

               Odluku Političko-sigurnosnoga odbora o prihvaćanju doprinosa Republike Hrvatske EUPOL AFGANISTAN,

         SPORAZUMJELE SU SE KAKO SLIJEDI:
   Članak 1.
   Sudjelovanje u operaciji
   1.   Republika Hrvatska pridružuje se Zajedničkoj akciji 2007/369/ZVSP i bilo kojoj zajedničkoj akciji ili Odluci kojom Vijeće Europske unije odlučuje o proširenju EUPOL AFGANISTAN, u skladu s odredbama ovoga Sporazuma i svih potrebnih provedbenih dogovora.
   2.   Doprinos Republike Hrvatske EUPOL AFGANISTAN ne dovodi u pitanje samostalnost u odlučivanju Europske unije.
   3.   Republika Hrvatska osigurava da njezino osoblje koje sudjeluje u EUPOL AFGANISTAN obavlja svoju misiju u skladu sa:

               —

               Zajedničkom akcijom 2007/369/ZVSP i mogućim naknadnim izmjenama i dopunama,

               —

               Planom operacije,

               —

               provedbenim mjerama.

         4.   Osoblje koje Republika Hrvatska upućuje u EUPOL AFGANISTAN treba izvršavati svoje dužnosti i ponašati se isključivo imajući na umu interes EUPOL AFGANISTAN.
   5.   Republika Hrvatska će pravodobno izvijestiti voditelja misije EUPOL AFGANISTAN i Glavno tajništvo Vijeća Europske unije o svim promjenama svoga doprinosa EUPOL AFGANISTAN.
   6.   Osoblje upućeno u EUPOL AFGANISTAN podvrgava se liječničkom pregledu i cijepljenju, i dobiva potvrdu nadležnog tijela Republike Hrvatske o zdravstvenoj sposobnosti za dužnost. Osoblje upućeno u EUPOL AFGANISTAN predočava primjerak ove potvrde.
   Članak 2.
   Pravni položaj osoblja
   1.   Pravni položaj osoblja koje Republika Hrvatska dodjeljuje EUPOL AFGANISTAN uređen je Sporazumom o pravnom položaju misije sklopljenim između Europske unije i Islamske Republike Afganistan.
   2.   Ne dovodeći u pitanje Sporazum o statusu misije iz stavka 1., Republika Hrvatska ima nadležnost nad svojim osobljem koje sudjeluje u EUPOL AFGANISTAN.
   3.   Republika Hrvatska odgovorna je za davanje odgovora na sve zahtjeve koje postavlja njezino osoblje ili koji se odnose na njezino osoblje, u vezi sa sudjelovanjem u EUPOL AFGANISTAN. Republika Hrvatska odgovorna je za pokretanje svakog postupka, posebno sudskog ili stegovnog, protiv bilo kojeg člana svoga osoblja, u skladu s vlastitim zakonima i propisima.
   4.   Republika Hrvatska obvezuje se dati izjavu u vezi s odricanjem od zahtjeva protiv bilo koje države koja sudjeluje u EUPOL AFGANISTAN u trenutku potpisivanja ovoga Sporazuma. Primjerak takve izjave u dodatku je ovom Sporazumu.
   5.   Europska unija osigurava da njezine države članice daju izjavu u vezi s odricanjem od zahtjeva za sudjelovanjem Republike Hrvatske u EUPOL AFGANISTAN u trenutku potpisivanja ovoga Sporazuma.
   Članak 3.
   Klasificirani podaci
   1.   Republika Hrvatska poduzima odgovarajuće mjere kako bi se osigurala zaštita klasificiranih podataka Europske unije u skladu sa sigurnosnim propisima Vijeća Europske unije, sadržanima u Odluci Vijeća 2001/264/EZ (2), te u skladu s daljnjim napucima nadležnih tijela, uključujući voditelja misije EUPOL AFGANISTAN.
   2.   Odredbe Sporazuma između Europske unije i Republike Hrvatske o sigurnosnim postupcima za razmjenu tajnih podataka Europske unije, od 10. travnja 2006., primjenjuje se u kontekstu EUPOL AFGHANISTAN (3).
   Članak 4.
   Zapovjedni lanac
   1.   Sve osoblje koje sudjeluje u EUPOL AFGANISTAN ostaje pod punim zapovjedništvom svojih nacionalnih tijela.
   2.   Nacionalna tijela prenose operativni nadzor na voditelja misije EUPOL AFGANISTAN, koji izvršava taj nalog kroz hijerarhijsku strukturu zapovijedanja i nadzora.
   3.   Voditelj misije vodi EUPOL AFGANISTAN i zadužen je za njegovo svakodnevno upravljanje.
   4.   Republika Hrvatska ima ista prava i obveze u smislu svakodnevnog upravljanja EUPOL AFGANISTAN kao i države članice Europske unije koje sudjeluju u operaciji, u skladu s pravnim instrumentima iz članka 1. stavka 1. ovoga Sporazuma.
   5.   Voditelj misije EUPOL AFGANISTAN odgovoran je za stegovni nadzor nad osobljem EUPOL AFGANISTAN. U slučaju potrebe, stegovnu mjeru poduzima nadležno nacionalno tijelo.
   6.   Republika Hrvatska imenovat će osobu za kontakt nacionalnog kontingenta (NPC), koja predstavlja njezin nacionalni kontingent u EUPOL AFGANISTAN. NPC izvješćuje voditelja misije EUPOL AFGANISTAN o nacionalnim pitanjima i zadužen je za svakodnevnu stegu kontingenta.
   7.   Odluku o završetku operacije donosi Europska unija, nakon konzultacija s Republikom Hrvatskom, pod uvjetom da Republika Hrvatska još sudjeluje u EUPOL AFGANISTAN u trenutku završetka operacije.
   Članak 5.
   Financijski aspekti
   1.   Republika Hrvatska snosi sve troškove u vezi sa svojim sudjelovanjem u operaciji, osim troškova koji podliježu zajedničkom financiranju, kako je utvrđeno u operativnom proračunu operacije.
   2.   U slučaju smrti, ozljede, gubitka ili štete nanesene fizičkim ili pravnim osobama iz Afganistana, Republika Hrvatska po utvrđivanju svoje obveze, plaća naknadu u skladu s uvjetima predviđenim Sporazumom o pravnom položaju misije, ako postoji, u skladu sa člankom 2. stavkom 1. ovoga Sporazuma.
   Članak 6.
   Doprinos operativnom proračunu
   Budući da sudjelovanje Republike Hrvatske predstavlja značajan doprinos neophodan za operaciju, Republika Hrvatska oslobođena je od doprinosa za operativni proračun EUPOL AFGANISTAN.
   Članak 7.
   Dogovori za provedbu ovoga Sporazuma
   Sve potrebne tehničke i administrativne dogovore vezane uz provedbu ovoga Sporazuma sklapaju glavni tajnik/visoki predstavnik i odgovarajuća tijela Republike Hrvatske.
   Članak 8.
   Neispunjavanje obveza
   U slučaju da jedna od stranaka ne ispunjava svoje obveze utvrđene ovim Sporazumom, druga stranka ima pravo okončati ovaj Sporazum pisanom obaviješću diplomatskim putem mjesec dana unaprijed.
   Članak 9.
   Rješavanje sporova
   Sporovi u vezi s tumačenjem ili primjenom ovoga Sporazuma rješavaju se diplomatskim putem između stranaka.
   Članak 10.
   Stupanje na snagu
   1.   Ovaj Sporazum stupa na snagu prvoga dana prvoga mjeseca nakon što se stranke diplomatskim putem međusobno obavijeste o okončanju unutarnjih postupaka potrebnih u tu svrhu.
   2.   Ovaj se Sporazum privremeno primjenjuje od datuma potpisivanja.
   3.   Ovaj Sporazum ostaje na snazi tijekom trajanja doprinosa Republike Hrvatske operaciji.

      Sastavljeno u Brdu kod Kranja 4. listopada 2007. na engleskom jeziku u dva primjerka.

            Za Republiku Hrvatsku

            Ivica Kirin, v. r.

            ministar unutarnjih poslova

            Za Europsku uniju

            dr. Rui Carlos Pereira, v. r.

            ministar unutarnjih poslova Portugalske Republike, predsjedavajući Vijeća Europske unije

      (1)  SL L 139, 31.5.2007., str. 33.

      (2)  SL L 101, 11.4.2001., str. 1. Odluka kako je zadnji put izmijenjena i dopunjena Odlukom 2007/438/EZ (SL L 164, 26.6.2007., str. 24.).

      (3)  SL L 116, 29.4.2006., str. 74.
   DODATAK

      Izjave

   iz članka 2. stavka 4. i 5.
   IZJAVA DRŽAVA ČLANICA EUROPSKE UNIJE
   „Države članice EU će nastojati u primjeni Zajedničke akcije Europske unije 2007/369/ZVSP od 30. svibnja 2007. o uspostavi Policijske misije Europske unije u Afganistanu (EUPOL AFGANISTAN), ako to dopuštaju njihovi pravni poredci, odreći se u najvećoj mogućoj mjeri zahtjeva protiv Republike Hrvatske za ozljedu, smrt njihovog osoblja, ili za štetu na, ili gubitak bilo koje imovine u njihovom vlasništvu koju koristi EUPOL AFGANISTAN ako je takvu ozljedu, smrt, štetu ili gubitak:

               —

               izazvalo osoblje iz Republike Hrvatske u obavljanju njihovih dužnosti u vezi s EUPOL AFGANISTAN, osim u slučaju krajnje nepažnje ili namjere,

               —

               ili su nastupili uslijed korištenja bilo koje imovine u vlasništvu Republike Hrvatske, ako se takva imovina koristila u vezi s operacijom i osim u slučaju krajnje nepažnje ili namjere osoblja EUPOL AFGANISTAN iz Republike Hrvatske koje je koristilo tu imovinu.”

         IZJAVA REPUBLIKE HRVATSKE
   „Republika Hrvatska će nastojati u primjeni Zajedničke akcije Europske unije 2007/369/ZVSP od 30. svibnja 2007. o uspostavi Policijske misije Europske unije u Afganistanu (EUPOL AFGANISTAN), ako to dopušta njezin pravni poredak, odreći se u najvećoj mogućoj mjeri zahtjeva protiv bilo koje druge države koja sudjeluje u EUPOL AFGANISTAN za ozljedu, smrt svojeg osoblja, ili štetu na, ili gubitak bilo koje imovine u njezinom vlasništvu koju koristi EUPOL AFGANISTAN ako je takvu ozljedu, smrt, štetu ili gubitak:

               —

               izazvalo osoblje u obavljanju njihovih dužnosti u vezi s EUPOL AFGANISTAN, osim u slučaju krajnje nepažnje ili namjere,

               —

               ili su nastupili uslijed korištenja bilo koje imovine u vlasništvu država koje sudjeluju u EUPOL AFGANISTAN, ako se takva imovina koristila u vezi s operacijom i osim u slučaju krajnje nepažnje ili namjere osoblja EUPOL AFGANISTAN koje je koristilo tu imovinu.”